10/07/2020 04:28
97 ölkənin dəstəyi kifayət etdiyi halda Azərbaycanı azı 130 ölkə müdafiə etdi - qlobal dəstəyin əsas səbəbləri...
29 İyn. 15:32
Vüqar Rəhimzadə: “Cənab İlham Əliyevin təklifindən yalnız bizim ölkəmiz, region deyil, bütün dünya bəhrələnir”
Məlum olduğu kimi, Qoşulmama Hərəkatının sədri olan Prezident İlham Əliyevin təşəbbüsü ilə mayın 4-də Qoşulmama Hərəkatının Təmas Qrupunun COVID-19 pandemiyasına həsr edilmiş onlayn Zirvə görüşü təşkil edildi.
Bu tədbirdə Qoşulmama Hərəkatına üzv dövlətlərlə yanaşı, BMT-nin Baş katibi, BMT Baş Assambleyasının prezidenti, Ümumdünya Səhiyyə Təşkilatının Baş direktoru, Afrika İttifaqı və Avropa İttifaqı kimi beynəlxalq təşkilatların yüksək çinli nümayəndələri də iştirak etdi. Prezident İlham Əliyev Qoşulmama Hərəkatının onlayn Zirvə görüşündə çıxışı zamanı qlobal həmrəyliyin nümunəsi kimi pandemiya ilə mübarizə məqsədilə BMT Baş Assambleyasının dövlət və hökumət başçıları səviyyəsində videokonfrans vasitəsilə xüsusi sessiyasının keçirilməsi təklifini irəli sürdü. BMT Nizamnaməsinə əsasən, Baş Assambleya ehtiyac duyulduğu təqdirdə xüsusi sessiyalar keçirə bilər.
Təklif Nyu-Yorkda Qoşulmama Hərəkatına 120 üzv ölkə arasında yekdilliklə razılaşdırılıb. Bundan sonra Qoşulmama Hərəkatının sədri Prezident İlham Əliyev Qoşulmama Hərəkatı ölkələri adından BMT Baş Assambleyasının dövlət və hökumət başçıları səviyyəsində videokonfrans vasitəsilə xüsusi sessiyasının keçirilməsi təklifi ilə Baş katib Antonio Quterreşə müraciət ünvanlayıb. BMT Baş katibi mayın 28-də Baş Assambleyanın “Prosedur Qaydaları” adlı sənədinin 9 (a) bəndinə uyğun olaraq bütün üzv ölkələrə müraciət edərək, 30 gün müddətində, yəni iyunun 27-nə qədər təşəbbüsə münasibət bildirilməsini xahiş edib. Qaydalara əsasən, BMT-yə üzv ölkələrin çox hissəsi (97 ölkə kifayətdir) təşəbbüsü dəstəklədiyi təqdirdə, xüsusi sessiya təşkil olunmalıdır. Azərbaycan tərəfində olan rəsmi məlumatlara görə, sözügedən müddətin bitməsinə qədər 130-dək ölkə təşəbbüsə dəstək verdikləri barədə Baş katibin ofisini məlumatlandırıb.
Azərbaycanın təkilfinin həyata keçməsi üçün 97 ölkənin dəstəyi yetərli olduğu halda 130 ölkənin dəstəyini qazanmağımız hansı amillərlə bağlıdır?
YAP Siyasi Şurasının üzvü, “İki Sahil” qəzetinin baş redaktoru Vüqar Rəhimazadə “Bakı-Xəbər”ə açıqlamasında bildirdi ki, BMT-nin 130-dək üzv dövləti tərəfindən Qoşulmama Hərəkatının sədri statusunda Prezident İlham Əliyevin Baş Assambleyanın xüsusi sessiyasının keçirilməsi barədə təşəbbüsünün dəstəklənməsi beynəlxalq ictimaiyyət tərəfindən ölkəmizə olan böyük etimadın növbəti göstəricisidir: “Azərbaycan nəinki milli səviyyədə COVID-19-la mübarizədə səmərəli tədbirlər həyata keçirir, eyni zamanda, regional və qlobal miqyasda da bu istiqamətdə həmrəyliyin və əməkdaşlığın gücləndirilməsinə əhəmiyyətli töhfə verir. Prezident İlham Əliyev Qoşulmama Hərəkatının videokonfrans formatda Zirvə görüşündə çıxışı zamanı qlobal həmrəyliyin nümunəsi kimi pandemiya ilə mübarizə məqsədilə BMT Baş Assambleyasının dövlət və hökumət başçıları səviyyəsində videokonfrans vasitəsilə xüsusi sessiyasının keçirilməsi təklifi ilə çıxış etdi. Qoşulmama Hərəkatının sədri statusunda Prezident İlham Əliyevin BMT Baş Assambleyasının xüsusi sessiyasının keçirilməsi barədə təşəbbüsünün BMT-nin üzvü olan 130-a qədər dövlət tərəfindən dəstəklənməsi beynəlxalq ictimaiyyət tərəfindən ölkəmizə, eləcə də dövlətimizin başçısına olan böyük etimadın və hörmətin növbəti göstəricisidir. Bu, Azərbaycanın beynəlxalq təşkilatlar səviyyəsində yüksək əməkdaşlığının daha bir nümunəsidir. Eyni zamanda, Azərbaycan Prezidentinin dünya miqyasında oynadığı mühüm rolun göstəricisidir. Cənab İlham Əliyevin təklifindən yalnız bizim ölkəmiz, region deyil, bütün dünya bəhrələnir. Dünyanın bu sayda ölkəsinin deyilən təklifə dəstək olması həm də təşəbbüsün mühüm əhəmiyyətə malik olmasını şərtləndirir”.
İnanırıq ki, beynəlxalq həmrəylik, dəstək addımları dünya ölkələrinin koronavirusa qarşı effektiv mübarizəsini sürətləndirəcək, dinamik hala gətirəcək. Prezident İlham Əliyev tərəfindən irəli sürülən növbəti belə bir çağırışın, əldə edilən dəstəyin insanlığa, bəşəriyyətə mühüm yararlar, töhfələr verəcəyini söyləyə bilərik.